《络纬吟》
元代·陈颢

梧桐叶黄风露清，槿花篱落莎鸡鸣。花间叶底振双羽，夜凉何处无秋声。

秋声嘈嘈断还续，非丝桐兮复非竹。冰茧春缲槛外车，寒机晓转窗前轴。

贫家少妇魂梦惊，起来搔头向月明。南邻北舍悄无语，听此凄凉泪暗倾。

去年养蚕抵作赋，一丝不得添襦裤。破衣无絮过残冬，儿女啼寒双肘露。

今年二月卖新丝，卖丝得米充腹饥。荒居萧条生理薄，冬来依旧寒无衣。

红楼女儿好颜色，银甲弹筝按商拍。满身罗绮倩人扶，十指何曾亲纺绩。

秋宵沈沈更漏迟，牙床醉枕珊瑚欹。芙蓉花娇殢春梦，耳边那暇听莎鸡。

莎鸡年年报秋节，岂识人间欢怨别。人间欢怨可奈何，一笑长歌醉明月。

作者简介：（1264—1339）元清州人，字仲明。稍长，入京师，从王磐习金典章，又从安藏习诸国语。因安藏荐入宿卫，从爱育黎拔力八达于藩府。仁宗入定内难，迎武宗，皆预谋。仁宗即位，特拜集贤大学士，与闻政事，科举之行，赞助之力尤多。仁宗卒，辞官家居。文宗立，复起为大学士。卒谥文忠。